kardosdrur/scandi-wiki huggingface dataset:
Chico Marx

Chico Marx (født 22. marts 1887, død 11. oktober 1961) var amerikansk skuespiller. Han var en af Marx Brothers, og med gruppens film fra 1930'erne og 1940'erne opnåede han verdensberømmelse.

Personen 
Hans fødenavn var Leonard Marx, og hans scenenavn stammer fra et ry som dameven, hvilket med datidens slang kaldtes "chicken chaser". Som dreng klarede han sig i New York som spiller – han var hele sit liv lidt af en ludoman – og småsvindler, og for at klare sig i den forbindelse lærte han sig forskellige accenter, heriblandt den italienske, der senere blev hans kendemærke i gruppens film. Behov for at tjene penge for at kunne afvikle spillegæld var årsagen til, at han begyndte at optræde sammen med sine brødre. Snart overtog han moderen, Minnies, rolle som gruppens uofficielle manager, og som sådan var han stærkt medvirkende til at skaffe job i udlandet og på Broadway samt kontrakten med MGM.

Karriere 
Som den sidste af brødrene startede Chico af pengenød scenekarrieren med de øvrige brødre i vaudeviller fra 1912. Gruppen fik dog først det store gennembrud på Broadway i 1924. I de følgende år fulgte flere scenesuccesser, og i 1929 blev én af disse forestillinger filmatiseret som Cocoanuts. En stribe film fulgte efter, og gruppen opnåede stor succes. De sidste af filmene blev primært indspillet for at skaffe Chico penge til sin evige spillegæld. 

Chico var en glimrende pianist, og parallelt med gruppens filmiske storhedstid havde han et big band, "Chico Marx Orchestra". 

Efter gruppens opløsning fortsatte Chico med at optræde i mindre målestok i forskellige sammenhænge.

Kendetegn 
Fra filmene kender man Chico som den lidt bondesnu, men i bund og grund ærlige og trofaste type. Han brugte altid italiensk accent og normalt en kegleformet hat. I filmene opstår der altid et tidspunkt, hvor Chico giver et nummer på klaver, og også her er komikken med, som når han spiller i "pistol-stil" (med langfingeren på tangenten og tommelfingeren hævet) eller knipser tangenterne.

Eksterne henvisninger 

 

Skuespillere fra USA
Harpo Marx

Harpo Marx (født 23. november 1888, død 28. september 1964) var amerikansk skuespiller. Han var en af Marx Brothers, og med gruppens film fra 1930'erne og 1940'erne opnåede han verdensberømmelse.

Personen 
Hans fødenavn var Adolph Marx, som han senere ændrede til Arthur, da det tyske navn ikke var populært under 1. verdenskrig. Hans scenenavn stammer fra hans evner til at spille på harpe, som kan opleves i de fleste af filmene med gruppen. Interessen for harpen stammer fra hans tidlige ungdom, hvor han fandt ud af, at han hverken kunne synge eller danse, og at han ikke engang talte specielt godt. Han fik den første harpe af sin onkel, og han lærte sig selv at spille på den. Med udgangspunkt i et billede af en harpenist fandt han ud af, hvordan den skulle holdes, og han prøvede selv at stemme harpen. Da han ikke havde vejledning, stemte han den ukorrekt, men han kunne alligevel spille på den. Senere forsøgte han uden held med kyndige instruktører at lære at spille rigtigt.

Karriere 
Harpo Marx indledte sin scenekarriere med et par af sine brødre i vaudeviller og andre shows i 1910. Han klarede kun talenumrene dårligt, så derfor udviklede han sit mimiske talent. Han var med hele vejen med gruppens første succes på Broadway fra 1924 og senere som følge heraf i deres succesfulde filmkarriere. Efter gruppens opløsning optrådte han fra tid til anden i tv-shows og film. Han udgav i 1961 selvbiografien med den ironiske titel, Harpo Speaks.

Kendetegn 
Harpos figur i filmene er den stumme kammerat til Chico, der trods absurde gags på bunden er trofast og hjælpsom. Hans fremtræden er vagabondagtig med en lang regnfrakke og høj, krøllet hat oven på den krøllede paryk. Han taler ikke i filmene, og hans kommunikation giver ofte anledning til rebusagtige scener, hvor han med mimik og en stribe hjælpemidler formidler sit budskab. Han opnår i mange film at komme i en situation, hvor han demonstrerer sit harpespil. Endelig ses han ofte på pigejagt.

Eksterne henvisninger 

 

Skuespillere fra USA
Mimikere
Skibssætning

En skibssætning er en skibsformet gravform, der blev brugt i bronzealderen, jernalderen og i vikingetiden. En skibssætning er en spidsoval stensætning, der kan danne rammen om en grav inden for skibssiderne eller være et mindesmærke for en død. 

Det antages at stenskibet symboliserer den båd, der fragtdee den døde til dødsriget. Den største intakte skibssætning i Skandinavien er Ales sten i Skåne.

Ved Gammel Lejre findes resterne af en af Nordens største skibssætninger fra vikingetiden. Skibssætningen har været ca. 80 m lang og blev brugt til gravplads. I somrene 2011/2012 opførte Sagnlandet Lejre en rekonstruktion af skibssætningen i Gammel Lejre primært ved hjælp af håndkraft.

Skibssætningen, der har stået i Jelling, er fra vikingetiden.

Nogle kendte skibssætninger

I Danmark 

 Jellinge skibssætning, der omfatter både nord- og sydhøjen, anses for at have været 355 m langt og ca. 70 m bredt, det har bestået af ca. 370 store sten. Resterne er blevet fundet over årene, men teorien er specielt udviklet efter undersøgelser med jordradar i 2006. Skibsætningen daterer sig til vikingetiden, og er den absolut største skibssætning, der er kendskab til. 
 Gammel Lejre skibssætning fra vikingetiden er 80 m lang og består af 28 kampesten.
 Glavendrup skibssætning antages at have været 70 m langt og 13-13,50 m bredt.
 Lindholm Høje nær Aalborg er en gravplads fra yngre jernalder og vikingetiden med flere hundrede skibssætninger, og over 700 grave. 
 Bække skibssætning 800 m nord for Bække er en 45 m lang skibssætning fra vikingetiden, runestenen Bækkestenen udgjorde stævn i skibet. I forbindelse med skibssætningen findes to gravhøje og Hærvejen passerer hen over skibssætningen.
Høj stene ved Vejerslev mellom Viborg og Randers. 88 x 30 m. Ældste yngre germanertid 540-600. Sløjfet før 1808. Udgravet 2016-17.
 Kalvestenene på Hjarnø. 10 skibssætninger fra germansk jernalder eller vikingetid er bevaret på sydøstsiden af øen.

I Sverige 

 Ales sten i Skåne er en 67 m lang og 19 m bred skibssætning.
 Askeberga skibssætning i Västergötland er 55 m lang. Skibsætningen er lavet af 24 granitblokke, der vejer omkring 25 T hver.
 Anundshög skibssætninger i Västmanland er en dobbelt skibssætning med en samlet længde på 100 m, en af skibssætningerne er 25 m bred. I samme område findes adskillige mindre skibssætninger.
 Gettlinge gravplads på Öland består af mere end 200 grave, hvor de fleste er skibssætninger, bl.a. en 30 m lang skibssætning, der består af 23 opretstående granitblokke ved siden af hinanden.
 Blomsholm skibssætning i Bohuslän er 41 m lang, 9 m bred og består af 49 granitblokke. Stævnen og agter er omkring 4 m høje.
 Tjelvars grav på Gotland er 18 m lang og 5 m bred.

I Norge 

 Istrehågan i Sandefjord, Vestfold består af fem stensætninger og to skibssætning, den største er 25 m lang og består af 18 granitblokke.

Kilder

Se også 
 Nordisk før-kristen begravelse

Vikingetidens kultur
Jernalder
Bronzealder
Hodja fra Pjort

Hodja fra Pjort er en børnebog af Ole Lund Kirkegaard fra 1970, der handler om drengen Hodja, der kommer ud på eventyr med et flyvende tæppe. Bogen blev filmatiseret i 1985. I 2016 blev den omsat til musical med tekst og musik af Sebastian.

Referencer

Eksterne henvisninger 

Børnebøger
Litteratur i 1970
Dykkerne

Dykkerne er en dansk film fra 2000, instrueret af Åke Sandgren efter manuskript af Bent E. Rasmussen og Anders Thomas Jensen.

Forfatteren Thorstein Thomsen omskrev filmmanuskriptet til en ungdomsroman, der blev udgivet med den samme titel af forlaget Vinten i år 2000. Bogens midtersider udgøres af en række billeder fra filmen.

Medvirkende
Robert Hansen
Otto Brandenburg
Jytte Abildstrøm
Baard Owe
Jesper Asholt
Bjarne Henriksen
Ditte Gråbøl

Referencer

Eksterne henvisninger 
 

Danske film fra 2000
Thrillerfilm fra Danmark
Dansksprogede film
Film fra Danmark (administrationskategori)
Dykning i Danmark
Lars Lunøe

Lars Lunøe (født 19. april 1936, død 9. oktober 2023) var en dansk skuespiller.

Han blev uddannet på Aarhus Teaters elevskole i 1960. Efter en del års ansættelse på teatret, etablerede han sig som freelance skuespiller og har siden haft roller på en lang række teatre over hele landet, i f.eks. Et dukkehjem, Hedda Gabler, Rosmersholm, Hamlet, Vildanden, Pigen Claudiua, Skyld i Kærlighed, Vallombrosa og Nadveren.

Han indspillede en hel del spillefilm og på tv husker vi ham nok bedst fra serierne Ka' De li' østers?, Kald mig Liva, Gøngehøvdingen og Riget.

Udvalgt filmografi 

 Måske i morgen – 1964
 Gys og gæve tanter – 1966
 Jeg - en marki – 1967
 Historien om Barbara – 1967
 De røde heste (1968) – 1968
 Dr. Glas – 1968
 Jeg - en kvinde 2 – 1968
 Mig og dig – 1969
 Manden der tænkte ting – 1969
 Præriens skrappe drenge – 1970
 Guld til præriens skrappe drenge – 1971
 Pigen og drømmeslottet – 1974
 Spøgelsestoget – 1976
 Strømer – 1976
 Hærværk (film) – 1977
 En by i provinsen (1978)
 Verden er fuld af børn – 1980
 Barndommens gade – 1986
 Peter von Scholten – 1987
 Kærlighed uden stop – 1989
 Det forsømte forår – 1993
 Riget I – 1994
 To mand i en sofa – 1994
 Ondt blod – 1996
 Bryggeren (som Christian de Meza)- 1997
 Riget II – 1997
 Klinkevals – 1999
 At kende sandheden – 2002
 Lad de små børn... – 2004
 Springet – 2005
 Dommeren – 2005

Referencer

Eksterne henvisninger 
 

Skuespillere fra Danmark
Tøddel

Tøddel er det mindste tegn i det hebraiske skriftsprog. Det er en lille streg, der forbinder to ord.

Som oftest bliver udtrykket tøddel brugt i overført betydning, og betyder da en lille bitte smule eller det mindste.

Prikken over i'et kaldes også en tøddel.

Hebraisk sprog
Hebraiske ord og vendinger
Bremselængde

Bremselængde er den strækning et køretøj tilbagelægger, fra det øjeblik bremsen påvirkes, til køretøjet holder stille.

Den totale standselængde for et køretøj er summen af reaktionslængden og bremselængden.

Reaktionslængden er den strækning, der tilbagelægges i reaktionstiden.

Den tilladte hastighed for en given vejstrækning fastlægges under hensyn til bremselængen og til krydsende trafik, som kan bevirke behovet for opbremsninger.

Bremseligningen 
Fysisk kan bremselængde modelleres som en konstant deceleration . Den rejste afstand  til tiden  med starthastigheden  er da givet ved:

hvor hastigheden  er

Bilen standser til tiden , når  er 0:

Bremselængden  som funktion af starthastighed og deceleration er derfor givet ved:

Af dette kan ses, at en fordobling af starthastigheden giver en firdobling af bremselængden.

Færdselsregler
Bremser
Kinematik
Billedhugger

En billedhugger eller skulptør er en person som former træ, metal, sten eller andre materialer til skulpturer.

Berømte billedhuggere 
Af berømte danske billedhuggere kan nævnes
 Herman Wilhelm Bissen (Den danske landsoldat)
 Thomas Dambo (Bl.a. troldene Stærke Storm og De glemte Kæmper)
 Edvard Eriksen (Den lille Havfrue)
 Stine Ring Hansen (Fugleflugt Rødbyhavn, Den Grimme Ælling til Hans Christian Andersen Literature Award)
 Erik Heide (Ravnsbjergkirken)
 Hein Heinsen (Formand for kulturkanonens billedkunst kanonudvalg)
 Gerhard Henning
 Harald Isenstein
 Robert Jacobsen (De syv aksler på Axeltorv)
 Steen Krarup Jensen (Medstifter af gruppen Syntese)
 Bjørn Nørgaard
 Robin Page
 Jørgen Haugen Sørensen
 Rudolph Tegner (Herakles og Hydraen)
 Bertel Thorvaldsen
 Anne Marie Carl Nielsen (Rytterstatue af Christian IX, Kathoveddøren i Ribe Domkirke)

Se også 
 Skulptur
 Stjernebilledet Billedhuggerværkstedet

Eksterne henvisninger 
 Dansk billedhuggersamfund – Officiel website
Værnedamsvej

Værnedamsvej er en lille gade på kommunegrænsen mellem København og Frederiksberg. Gaden strækker sig over 190 meter og forbinder Gammel Kongevej med krydset, hvor Vesterbrogade og Frederiksberg Allé mødes.

Gaden var tidligere kendt for sine mange slagterforretninger, men i dag er der ingen tilbage. I stedet ligger der mange små butikker og caféer, og gaden har i dag et parisisk præg. 

Den er også scenen for musikvideoen til sangen "Hvor længe vil du ydmyge dig?" medå gruppen Danser med Drenge.

Gadens navn 

Navnet stammer fra Werner Damm, en tysk soldat, (død 1762), der i 1730'erne drev et populært traktørsted i gaden. En gade der på det tidspunkt, husede adskillige værtshuse og bordeller.

Folkestrejken i 1944 
Værnedamsvej fik sin del af dramatikken under folkestrejken. Lederen af en udrykning til en raseret forretning på Gammel Kongevej 43 fortalte i sin rapport om mødet med en tysk patrulje på Værnedamsvej: "Da vi kørte tilbage ad Værnedamsvej til Vesterbrogade, begyndte en tysk Kommando at aabne Ilden med Maskingeværer, Maskinpistoler og Karabiner (1 20 mm Kanon var paa Stedet); der blev skudt i alle Retninger. En tysk Officer gav Tegn, at vi skulde stoppe og raabte "zurück" (tilbage); vi kunde imidlertid ikke komme tilbage, da vi havde Paahængssprøjte. Der var et grusomt Spektakel af Skud og Raab. Jeg stod ud paa Trinbrættet og raabte "Feuerwehr - Feuerwehr" (brandvæsen), for at vi ikke skulde blive Maal, men Officeren gav Tegn, at vi skulde tilbage. Da nogle tyske Soldater begyndte at nærme sig os krybende og med Vaabnet rettet i den Retning, vi holdt, raabte jeg til Mandskabet om at dække sig, og de trak sig ned i Bunden af Vognen, men pludselig brød Skyderiet ud i stort Omfang, og Kuglerne peb i Luften omkring os, Stumper af Husmuren fløj ned over Vognen. Jeg raabte "sid af og søg Dækning". Mandskabet løb til Opgangene paa begge Sider af Gaden (Nr. 1 og Nr. 2). Jeg blev selv siddende under Paahængssprøjten, til alt Mandskabet var i Dækning, hvorefter jeg for ind i Nr. 1. Da Skydningen ophørte, traadte jeg ud paa Gaden, men maatte skyndsomt trække mig tilbage, da der atter aabnedes Ild, jeg havde først prøvet at stikke en Arm frem, men den var helt gal. Da Skydningen atter ophørte, traadte jeg helt ud paa Gaden og raabte til den tyske Officer "Feuerwehr weiterfahren", (brandvæsnet kører videre) han raabte "Augenblick" (et øjeblik), hvorefter han sandsynligvis har givet Ordre til, at vi skulde passere, og raabte til mig "Weiterfahren" (kør videre), hvorefter vi skyndsomst forsvandt ad Vesterbrogade. Det er mit Indtryk, at den tyske Officer gjorde, hvad han kunde for at skaane os, han holdt hele Tiden Øje med os, medens vi var ved Vognen, jeg var taknemmelig for hans Tilstedeværelse.".

Henvisninger 

Gader på Vesterbro
Gader på Frederiksberg
Bredballe

Bredballe er en bydel i Vejle beliggende i Bredballe Sogn 4–5 km øst for Vejle centrum på Vejle Fjords nordside. 

Bredballe er et attraktivt boligområde. Særligt området omkring Strandvejen ned til Vejle Fjord er et velhaverkvarter.

Skoler 
I Bredballe er der tre skoler, Bredballe privatskole, Hældagerskolen og Kirkebakkeskolen. Eleverne bliver inddelt på skolerne efter hvor de bor i området.

Kirkebakkeskolen 
Kirkebakkeskolen har ca. 700 elever fordelt på 0.-9. årgang.

Skolen har i mange år været praktikskole for Jelling Seminarium. Det betyder, at Kirkebakkeskolen hvert år modtager lærerstuderende i praktik på forskellige tidspunkter af året.

Blandt skolens tidligere elever er musikeren Nikolaj Hess og forfatteren Mette Vedsø.

Hældagerskolen 
Hældagerskolen har ca. 700 elever fordelt på 0.-9. årgang. Der er ca. 120 ansatte.

Skolen har en centerafdeling for bevægelseshæmmede børn.

Blandt skolens tidligere elever er forskeren Anne Mette Buhl, filosoffen Anders Dræby, arkitekten og politikeren Metin Lindved Aydin, fodboldspiller Thomas Gravesen, håndboldspilleren Mette Sjøberg og tv-værten Morten Schnell Lauritzen.

Bredballe Privatskole 
Grundlagt i 2013 af Michael Juhl.

Skolen bygger på en uafhængig og pluralistisk tilgang til læring. Summen af forældrene, lærerne og eleverne giver retningslinjerne for enhver tids pædagogiske og faglige linje.

Sport og fritid 

Bredballe Idræts Forening er stiftet i 1951. Foreningens formål er at samle alle interesserede til idræt og styrke et godt kammeratskab og sammenhold mellem foreningens medlemmer. I foreningen kan børn og voksne spille fodbold, håndbold og meget andet. Bredballe har desuden en tennisklub og en skydebane.

Omgivelser 

I den østlige del af Bredballe ligger Tirsbæk, hvor naturen og vandet opleves på første række. Mod vest ligger Nørreskoven med bl.a. Dyrehaven og Vejle Stadion.

Bredballe Centeret har dagligvareforretninger, spisesteder, optiker, apoteket, cykelforretning, kiosken, frisører, mægler, fitness world, bagere og en hæveautomat.

Igennem det kuperede og skovklædte terræn går jernbanen mellem Fredericia og Århus.

Strande 
Ved Bredballe ligger badestrandene Tirsbæk Strand og Albuen.

Eksterne kilder/henvisninger 
 Hældagerskolens hjemmeside 
 Kirkebakkeskolens hjemmeside

Referencer 

Bydele i Vejle
Læder

Læder er et materiale fremstillet ved bearbejdning af fortrinsvis kohud. Læder har været brugt til beklædning af mennesket i formentlig tusindvis af år.

Til læderproduktion spaltes en hud i op til fire lag, hvoraf det yderste kaldes narvlæder, mens de andre lag kaldes spalt; disse har ruskindsoverflade på begge sider – i modsætning til narvlæderet, der kun har det på den ene side.

Spalt påføres ofte et lag polyeurethan og kaldes herefter for bycastlæder.

Produktion

Indsamling
De første mennesker, der har brugt læder som en del af deres påklædning, har været de forhistoriske jægere, der efter at have nedlagt et byttedyr og spist kødet, har stået med dyrets hud og overvejet, hvad man kunne bruge det til.
Efterhånden som man i højere grad har indset værdien af dyreskind, har man påbegyndt en mere systematisk indsamling af skindene, og stillingen som pelsjæger er herefter opstået.

Bearbejdning
Råt skind er som udgangspunkt ret stift og tåler ikke særligt godt vejrets påvirkning af det. Det er derfor nødvendigt at bearbejde det på forskellig måde; dette gøres i nogle processer, der kaldes garvning. Læderet kan også indfarves, så det kan bruges i en mere modepræget retning, end kun som en praktisk beklædningsgenstand.

Brug
Efter bearbejdningen af skindene bruges disse i beklædningsindustrien – enten til at fremstille hele klædningsstykker, som jakker eller bukser, eller til at tilføje effekter til stofbeklædning. 

Læder bruges også andre steder, såsom i
 møbelindustrien, hvor man beklæder stole og sofaer med læder
 indretningsøjemed, hvor man kan have lædertapeter
 bilindustrien, hvor læder bruges til beklædning af paneler og rat.

Typer af læder 
Der findes flere forskellige slags læder:
 Anilin, som er læder indfarvet med anilin, men på en måde, så man kan se læderets struktur.
 Semianilin, som er indfarvet læder, der tillige har fået en form for overfladebeskyttelse, der gør, at strukturen i større eller mindre grad bliver udvisket.
 Dækfarvet læder, som er læder, der er indfarvet så kraftigt, at det ikke længere er muligt at se læderets struktur.
 Kernelæder, som er læder, der kun er garvet, men ikke efterfølgende overfladebehandlet eller indfarvet.
 Vegetabilsk læder, som betegner, at der er garvet ved hjælp af naturlige garvestoffer; det er ligesom kernelæder ikke efterfølgende behandlet. Vegetabilsk læder er det klassiske møbellæder.
 Ruskind, som er bagsiden af skind, dvs. den del af skindet, der vendte ind mod kødet; det har en ru overflade. 
 Nubuck, som fremstilles af oversiden af læder, der efter garvning og farvning slibes, så det får en overflade, som ligner ruskind.
 Spalt, som er de stykker læder, der er opnået efter spaltning af en hud.
 Bycastlæder, som er spalt, der er påført et lag polyeurethan.
 Skind, som er tyndere og blødere; det anvendes blandt andet til udstyr i forbindelse med kendo (japansk fægtning).
 Pels, som er skind med hår på.
 Nappa, som er glat skind.

Eksterne henvisninger

Kilder
Essing

Essing kan henvise til flere artikler:

 Essing (by) – by i Bayern.
 Essing (skib) – vandrette lister på et skib.
 Essingesundet – et sund i Mälaren, Sverige.
 Essingeøerne – er en øgruppe bestående af to øer, i Mälaren, Sverige.
London Heathrow Airport

London Heathrow Airport (IATA: LHR, ICAO: EGLL) eller bare Heathrow er Storbritanniens travleste lufthavn, og lufthavnen med de fleste forbindelser. Det er den travleste lufthavn i Europa målt på passagerer, men kun den tredjetravleste målt på flybevægelser og fragt. 

Målt på international passagertrafik er Heathrow Airport verdens travleste lufthavn, og målt på total passagertrafik er den verdens tredjetravleste lufthavn. I 2011 blev lufthavnen kåret til verdens største lufthavn.

Heathrow ligger 24 km vest for Londons bycentrum.

Lufthavnen har i øjeblikket fem passagerterminaler og en fragtterminal. I november 2001 blev der givet tilladelse til en femte passagerterminal, som blev indviet i 2008. Terminal 5 er dimensioneret til at modtage Airbus A380.

Lufthavnen er hjemmebase for flyselskaberne British Airways og Virgin Atlantic.

Noter

Eksterne henvisninger 

 

Lufthavne i England
Heathrow Airport
Heathrow Airport
Hillingdon
The McCalmans

The McCalmans er skotsk folkemusiktrio. Gruppen blev dannet i 1964, og har indtil 2010 uden afbrydelse turneret og udgivet nye albums. Dens optræden er baseret på en brændende trestemmig harmoni, humor og respekt for den skotske sangtradition.Gruppen blev opløst sidst i 2010. 

The McCalmans har i alt haft fem medlemmer siden begyndelsen. Ian McCalman, Hamish Bayne og Derek Moffat var de tre oprindelige medlemmer. Hamish Bayne forlod i 1982 bandet og blev erstattet af Nick Keir. Da Derek Moffat døde af kræft i 2001, blev han erstattet af bandets ven gennem mange år, Stephen Quigg.

Gruppen har optrådt i hele Europa og i USA, Canada, Australien, New Zealand, Bermuda, Kenya, Belize og endda Falklandsøerne. 

I hjemlandet Skotland har de optrådt i seks store tv-serier og utallige radioserier i BBC Radio.

Alle tre medlemmer arbejder derudover med separate projekter. Ian McCalman driver et musikstudie, mens Stephen Quigg og Nick Keir også optræder som solister. Nick Keir arbejder også med skuespil og film.

Diskografi 
The McCalmans har indspillet 22 albums, ekskl. genudgivelser og opsamlinger.

 All in One Mind (1968)
 Singers Three (1969)
 Turn Again (1970)
 No Strings Attached (1971)
 An Audience With The McCalmans (1973)
 Smuggler (1975)
 House Full (1976)
 Side By Side By Side (1977)
 Burn The Witch (1978)
 The Best Of The McCalmans (1979)
 The Ettrick Shepherd (1980)
 At Your Service (1980)
 Bonnie Bands Again (1982)
 Ancestral Manoeuvres (1984)
 Scottish Songs (1986)
 Peace and Plenty (1986)
 Listen To The Heat (1988)
 Flames On The Water (1990)
 Songs From Scotland (1991)
 Honest Poverty (1993)
 In Harmony (1994)
 Festival Lights (1995)
 High Ground (1997)
 Keepers (1999)
 Hard Night’s Day (2000)
 Where the Sky Meets the Sea (2002)
 Tangled Web (2004)
 Scots Abroad (2006)

Kilder / eksterne henvisninger 
 The McCalmans' hjemmeside

Musikgrupper fra Skotland
Folkemusikgrupper fra Storbritannien
Musikgrupper fra 1964